รับมือค่าเงินเหตุธปท.ผ่อนแรงสู้
ธปท.เผยเงินทุนเริ่มไหลเข้า หนุนบาทแข็งค่าและผันผวนมากขึ้น แนะนักลงทุนระวังความเสี่ยง เพราะ ธปท.จะแทรกแซงเท่าที่จำเป็น
1 ก.พ. 2555

ธปท.เผยเงินทุนเริ่มไหลเข้า หนุนบาทแข็งค่าและผันผวนมากขึ้น แนะนักลงทุนระวังความเสี่ยง เพราะ ธปท.จะแทรกแซงเท่าที่จำเป็น
นางผ่องเพ็ญ เรืองวีรยุทธ ผู้ช่วยผู้ว่าการ สายตลาดการเงิน ธนาคารแห่งประเทศไทย (ธปท.) กล่าวว่า ช่วงนี้เงินบาทแข็งค่าเร็ว สาเหตุส่วนหนึ่งที่ค่าเงินบาทปรับตัวแข็งค่าขึ้นในช่วงนี้เป็นเพราะเงินทุนเคลื่อนย้ายเริ่มไหลเข้ามาบ้างแล้ว แต่ค่าเงินบาทที่แข็งค่าขึ้นยังเป็นไปตามที่ ธปท.คาดการณ์ไว้
“ในช่วงที่มีข่าวดีเข้ามา นักลงทุนก็จะกล้าเพิ่มลงทุนที่มีความเสี่ยง แต่ถ้ามีข่าวร้ายนักลงทุนจะลดการลงทุน ในสถานการณ์เช่นนี้นักลงทุนควรดูแลความเสี่ยงค่าเงินบาทที่ดี เพราะ ธปท.จะดูแลแทรกแซงค่าเงินบาทเท่าที่จำเป็นเท่านั้น” นางผ่องเพ็ญ กล่าว
อย่างไรก็ตาม เงินทุนไหลเข้าจากบริษัทประกันที่จะมาจ่ายชดเชยน้ำท่วมยังไม่เห็นเข้ามาเพิ่ม แต่คาดว่าน่าจะไหลเข้ามาเพิ่มเติม
“นักลงทุนต้องดูแลความเสี่ยงเอง บริหารจัดการความเสี่ยงให้เหมาะสม เพราะต้องยอมรับว่าขณะนี้ภาวะเงินทุนเคลื่อนย้ายมันมีผลต่อการเคลื่อนไหวของค่าเงินมากขึ้น โดยจะเกิดกับทุกสกุลเงิน นักลงทุนที่เกี่ยวข้องค่าเงินต้องระวังความเสี่ยงให้ดี เพราะการดูแลของ ธปท.จะดูแลเท่าที่จำเป็น วันไหนค่าเงินบาทผันผวนมาก วันไหนวิ่งเร็วแข็งค่าเร็วหรืออ่อนค่าเร็ว ธปท.ก็จำเป็นต้องเข้ามาดูแล แต่หลักการคือจะดูแลน้อยลง” นางผ่องเพ็ญ กล่าว
นายกอบศักดิ์ ภูตระกูล ผู้ช่วยผู้จัดการใหญ่ กิจการต่างประเทศ ธนาคารกรุงเทพ กล่าวว่า ปัจจัยเสี่ยงของเศรษฐกิจไทยในปีนี้คือปัญหาเศรษฐกิจยุโรปที่มีโอกาสที่จะเกิดวิกฤตอีกรอบ ส่วนอัตราแลกเปลี่ยนเงินตรามีความผันผวนมาก กรอบการเคลื่อนไหวอยู่ที่ 31-33 บาทต่อเหรียญสหรัฐ ซึ่งนักธุรกิจต้องวางแผนป้องกันความเสี่ยงให้ดี
สำหรับค่าเงินเมื่อวันที่ 31 ม.ค. เคลื่อนไหวที่ระดับ 31.04-31.05 บาทต่อเหรียญสหรัฐ ปรับตัวแข็งค่าขึ้น